ཉེ་སྔོན་རྒྱ་གར་ནང་གི་གལ་ཆེའི་ནང་པའི་གནས་མཆོག་རྡོ་རྗེ་གདན་དུ་གནས་སྐོར་ལ་བསྐྱོད་སྐབས།ངོས་ལ་ཕོ་རྒྱུའི་གཉན་ནད་ཚབས་ཆེན་ཞིག་ཕོག་བྱུང་།ན་ཟུག་ཧ་ཅང་ཆེ་བའི་རྐྱེན་གྱིས།དེ་གར་གཏན་ཁེལ་བྱས་པའི་བཀའ་ཆོས་ཀྱི་རིམ་པ་ཁག་ཆ་ཚང་མེད་པ་བཟོ་དགོས་བྱུང་།སྐབས་དེར་མི་མང་སྟོང་ཕྲག་མང་པོ་བཀའ་ཆོས་ལ་ཕེབས་པ་དང་།ས་ཐག་རིང་པོ་ནས་ཡོང་བའི་མི་མང་པོར་བློ་ཕམ་ཧ་ཅང་ཆེན་པོ་བཟོས་པར་ངོས་ནས་དགོངས་སེལ་ཞུ་དགོས་བྱུང་།གང་ལགས་ཤེ་ན།ངོས་རང་ཛ་དྲག་ངང་སྨན་ཁང་ཞིག་ལ་བསྐྱོད་དགོས་བྱུང་བ་དང་།དེ་ཡང་རྒྱ་གར་གྱི་གྲོང་གསེབ་ས་ཁུལ་སྐྱོ་ཤོས་མང་པོ་བརྒྱུད་འགྲུལ་བཞུད་བྱེད་དགོས་བྱུང་།ངོས་ཀྱི་ཁོག་སྨད་ནང་མི་བདེ་བའི་ཚོར་བ་ཧ་ཅང་ཤུགས་ཆེ་ཞིང་།ལམ་ཁར་ས་རོ་རྡོ་རོའི་འབར་འབུར་ཕྲད་དེ་མོ་ཊ་འཕར་སྐབས།ན་ཟུག་གིས་ལུས་པོ་ཡོངས་རྫོགས་མནན་པ་ལྟ་བུ་ཆགས་ཀྱི་འདུག།མོ་ཊའི་སྒེའུ་ཁུང་ནས་ཕྱིར་བལྟས་པ་དང་།ཡུལ་མི་ཉམ་ཐག་རྒྱ་ཁྱབ་ཏུ་ཡོད་པའི་མཐོང་སྣང་བྱུང་།ལྟོ་ཆག་ཤོར་བའི་ཕྲུ་གུ་དམར་ཧྲེང་གད་སྙིགས་ཁྲོད་ཕར་ཚུར་རྒྱུག་པ་དང་།ལམ་ཟུར་དུ་ཉལ་ཁྲི་ཞིག་གི་སྟེང་རྒས་པོ་གཅིག་ཉལ་བསྡད་ཡོད་པ་མཐོང་བས།ཁོང་ནི་ཁེར་རྐྱང་ཡིན་ཞིང་ལྟ་རྟོག་བྱེད་མཁན་སུ་གཅིག་ཀྱང་ཡོད་བཟོ་མི་འདུག།མོ་ཊའི་མུ་མཐུད་ནས་འགྲོ་བའི་ཚེ།ཉམ་ཐག་ཡིད་སྐྱོའི་གནས་སྟངས་དང་མིའི་སྡུག་བསྔལ་ཐད་ངོས་ནས་བསམ་བློ་གཏོང་མཚམས་འཇོག་ཐུབ་མ་བྱུང་།ཕྱིས་སུ་ངས་དོ་སྣང་བྱུང་བ་ནི།རང་གི་བསམ་བློ་སོ་སོའི་སྡུག་བསྔལ་ལས་ཁ་སྤོས་ཏེ་གཞན་གྱི་དཀའ་སྡུག་གི་ཐད་ལ་བསམ་བློ་བཏང་བ་དང་།ན་ཟུག་ཆུང་དུ་ཕྱིན་འདུག།ང་ཚོས་གཞན་ལ་སེམས་ཁུར་བྱེད་པ་དེས་སོ་སོའི་བདེ་ཐབས་ལ་མཐུན་སྦྱོར་བྱེད་སྐོར་ཞིབ་རྟོག་བྱུང་བ་ཚན་རིག་གིས་ཀྱང་ཉམས་ཞིབ་ཐོག་ར་སྤྲོད་བྱས་ཡོད།བརྩེ་བ་དང་།སེམས་པ་བཟང་པོ།ཡིད་ཆེས་སོགས་ལས་སེམས་ཁམས་ཀྱི་ཁེ་ཕན་ཙམ་མ་ཡིན་པར་ཕྱིའི་ལུས་ཀྱི་འཕྲོད་བསྟེན་ལའང་མངོན་གསལ་དོད་པོའི་ཁེ་ཕན་ཡོད་སྐོར་ད་ལྟའི་ཆར་ཚན་རིག་གི་སྒྲུབ་བྱེད་མང་པོ་ཡོད།ཉེ་དུས་ཞིབ་འཇུག་པ་ཞིག་གིས།བསམ་བཞིན་དུ་བརྩེ་བ་དང་སྙིང་རྗེ་སྐྱེད་པར་བྱེད་པས།ཐ་ན་ང་ཚོའི་རིགས་རྫས་ཀྱི་གཞི་རྐྱེན་ཊི་ཨེན་ཨེ་ལ་ཤུགས་རྐྱེན་སྦྱིན་སྐོར་ཁུངས་སྐྱེལ་ར་སྤྲོད་བྱས་ཡོད།ཤུགས་རྐྱེན་ཞིག་ང་ཚོའི་རིགས་རྫས་ཀྱི་གཞི་རྐྱེན་དེའི་ཆ་ཤས་ཚོས་ཕུང་གི་སྣེའི་སྟེང་ནས་ཤེས་རྟོགས་བྱུང་།དེ་དག་ནི་གསོ་བ་རིག་པའི་ཁྲོད་ལོ་ན་རྒ་བའི་བརྒྱུད་རིམ་དང་འབྲེལ་ནས་ཡོད་པར་བཤད།དེ་བཞིན་དུ་སེམས་ཁྲལ་དང་ཁོང་ཁྲོ།འཁོན་འཛིན་སོགས་མི་དགེ་བའི་བློས་འགོས་ནད་ལ་སོགས་པའི་ན་ཚར་ཁ་གཏད་གཅོག་པའི་ང་ཚོའི་ནུས་པ་སྟོབས་ཆུང་དུ་གཏོང་གི་ཡོད་པར་ར་སྤྲོད་བྱུང་ཡོད།ཉེ་ཆར་ངོས་ཀྱི་གྲོགས་པོ་ཚན་རིག་པ་ཞིག་གིས་དེ་ལྟ་བུའི་མི་དགེ་བའི་བློ་ཡུན་རིང་གནས་པ་ན་ང་ཚོའི་ནད་འགོག་མ་ལག་ལ་གནོད་སྐྱོན་གཏོང་གི་རེད་ཅེས་བརྗོད་བྱུང་།ལོ་ཤས་གོང་།ང་རང་ནེའུ་ཡོག་ཏུ་གཏམ་བཤད་ཅིག་ལ་བཅར་སྐབས།དཔེར་ན།ང་།ང་ལ།ངའི་ཞེས་པའི་གང་ཟག་དང་པོའི་མིང་ཚབ་ཚད་ལས་བརྒལ་བ་ཡང་ནས་ཡང་དུ་བེད་སྤྱོད་བྱེད་མཁན་གྱི་མི་རྣམས་དེ་ལྟར་མི་བྱེད་མཁན་རྣམས་ལས་སྙིང་ཁྲག་འགག་པའི་ནད་གཞི་འཕོག་ཉེན་ཆེ་བ་ཡོད་སྐོར་གསོ་བ་རིག་པའི་ཚན་རིག་པ་ཞིག་གིས་དགོངས་ཚུལ་གསུངས་སོང་།